Waqt li t-tipjip hu projbit f’postijiet pubbliċi magħluqa, għad m’hawnx leġiżlazzjoni li tipprojbixxi t-tipjip fid-djar privati. Għalhekk għadd kbir ta’ persuni minkejja li ma jpejpux għadhom qed jiġu esposti għat-tipjip passiv u qed jibilgħu d-duħħan tas-sigaretti. Dan iħalli ħafna ħsara speċjalment fuq it-tfal, b’ċans akbar li jiżviluppaw kundizzjonijiet bħall-ażma. Ħmistax fil-mija tal-Maltin, inkluż it-tfal, huma esposti għat-tipjip passiv f’darhom, jiġifieri qed jibilgħu d-duħħan ta’ sigaretti li ma jpejpux. Quddiem id-diffikultà li ssir leġiżlazzjoni biex it-tipjip jinqata’ mid-djar, it-tfal qed isemmgħu leħinhom permezz ta’ diversi messaggi biex l-adulti jieqfu jpejjpu jew tal-inqas ma jpejjpux fil-preżenza tagħhom. Id-Direttur tad-Dipartiment tal-Promozzjoni tas-Saħħa, Dr Charmaine Gauci spjegat li mhux biżejjed li min ipejjep fid-dar jiftaħ it-tieqa. “Għaliex nafu li xorta d-duħħan tat-tipjip jibqa fil-kamra anke għal sagħtejn sħaħ wara li tkun tfejt propju dan is-sigarett. Is-sigaretti jagħmlu ħafna ħsara. Infatti, persuna li ma tpejjipx iżda tkun qrib persuna li qed ipejjep għandu bejn 20 u 30 fil-mija aktar ċans li jiżviluppa kanċer tal-pulmun,” spjegat Dr Gauci. Dr Gauci spjegat li t-tipjip passiv fid-dar jagħmel aktar ħsara fuq it-tfal milli fuq il-kbar għax qalet li jkollhom iktar ċans li jiżviluppaw ażma, infezzjonijiet tal-pulmun u iktar ċans jiżviluppaw infezzjonijiet tal-widnejn. L-istudenti fl-iskejjel primarji ingħataw taħriġ dwar it-tipjip passiv u l-effetti tiegħu fuq min ma jpejjipx. Ħafna minn dawn l-istudenti ħadu sehem f’kompetizzjoni u t-tpinġijiet tagħhom se jintużaw għal kampanja edukattiva tad-Dipartiment tal-Promozzjoni tas-Saħħa u l-Prevenzjoni tal-Mard dwar il-ħsara tat-tipjip passiv.